Folketing
2005-11-02

Den pågældende retssag mod en tyrkisk forfatter er jo ikke afsluttet. Vi ved ikke, om den fører til domfældelse, og hvilken dom den kan føre til. Men jeg vil gerne sige, at alene det forhold, at sådan en sag kan blive rejst, er meget problematisk og dybt beklageligt, og det vil jeg sige, helt uanset hvad udfaldet af retssagen måtte blive, for der er tale om ytringer, vi i hvert tilfælde i en dansk sammenhæng ville finde var lovlige ytringer. Derfor er det klart, at retssager som den – og der har også været andre sager i Tyrkiet – er sager, som understreger nødvendigheden af at have et meget vågent øje på, hvad der foregår i Tyrkiet under de forhandlinger, der nu er mellem EU og Tyrkiet. Der er ingen som helst grund til at nedtone betydningen af det her. Jeg ser meget alvorligt på den slags sager. Om den lidt kuriøse sag vedrørende karrikaturtegninger af den tyrkiske premierminister er der jo kun at sige, at den tyrkiske premierminister altså har fået tilkendt erstatning som følge af karrikaturtegningerne. Jeg må jo sige, at jeg kunne blive en holden mand, hvis vi havde sådan et arrangement i Danmark.